<classify> RAIS John Magufuli ametekeleza ahadi yake ya kutoa Sh milioni 20 kwa ajili ujenzi wa ofi si ya Wavuvi Wadogo Wadogo UWAWAKI waliopo katika eneo la Feri, Wilaya ya Ilala Jijini Dar es Salaam.Rais Magufuli alitoa ahadi hiyo juzi alipokutana na wajasiriamali hao wakati akifanya mazoezi ya jioni pamoja na mkewe, Mama Janeth ambaye pia ametekeleza ahadi yake ya kutoa Sh milioni tano kwa akina mama wajasiriamali wanaofanya biashara ndogo ndogo hasa ya mamalishe katika eneo hilo.Kwa mujibu wa Ikulu, fedha hizo zimekabidhiwa na Katibu wa Rais, Ngusa Samike kwa Makamu Mwenyekiti wa Uwawaki, Amir Amani na Kiongozi wa akina mama wajasiriamali, Ashura Nanjonga. Makabidhiano hayo yalishuhudiwa na Mkuu wa Wilaya ya Ilala, Sofia Mjema na Kaimu Mkurugenzi wa Manispaa ya Ilala, Tulusubisya Kamalama.Kabla ya kukabidhi fedha hizo, Samike alisema pamoja na kutoa fedha hizo, Rais Magufuli aliagiza Manispaa ya Ilala impelekee taarifa ya mapato na matumizi ya soko la samaki la Feri haraka na amemwagiza Mkuu wa Wilaya na Manispaa ya Ilala kushughulikia kero za wavuvi na wajasiriamali wa eneo hilo ikiwemo ushuru wenye kero na tatizo la vyoo.Makamu Mwenyekiti wa Uwawaki, Amani na kiongozi wa akinamama wajasiriamali, Nanjonga walimshukuru Rais Magufuli kwa fedha hizo na kuwajali wao na Watanzania wengine hasa wanyonge. Naye Mkuu wa Wilaya ya Ilala, Sofia Mjema alimshukuru Rais Magufuli kwa kutembelea soko la Feri na kuwasaidia wajasiriamali wa soko hilo. Alisema yeye na timu yake ya viongozi wa Halmashauri ya Wilaya ya Ilala wataanza mara moja kushughulikia kero za wajasiriamali hao.  <topic>: KITAIFA 